चोरन के निशाना पऽ बा नेता लोगन के घर
संजय उपाध्याय | पटना , सितंबर 18, 2012 17:10
पटना के कौटिल्य नगर नाम से ही ई लागऽता कि इहवां सूबा के खास लोगन के बसेरा होई. मसलन, विधायक, मंत्री, सांसद अउर गवर्नर आदि. ठीक एकरा से सटल बा वेटरिनरी कॅालेज जवन पशुपालन घोटाला में खूब सुर्खी बटोरले रहे. एही कॉलेज के परिसर में कबो लालू यादव के राजनीतिक पाठशाला सजत रहे. एही के पड़ोसी इलाका में बिहार मिलिटरी पुलिस के छावनी बिया, जवना पऽ राज्य सरकार के नाज बा. कौटिल्य नगर के खासियत हऽ कि इहवां विधायिका से जुड़ल लोगे जमीन खरीद के मकान बना सकऽतारे.
कॉलोनी में घुसते लकदक एक से बढ़ के एक महंग गाड़ी अउर सुनसान गली एक-दोसरा से मिलत-कटत, आड़ा-तिरछा रेखा बनावत देसी-बिदेसी महंग स्थापत्य शैली से रू-ब-रू करावेला. इहवां के खुमारी से भरल सुबह दिन के दस बजे शुरू होला. साहिबानन के उहे जागे के समइयो हऽ. कारण, देर रात लडख़ड़ात उनकर अपने घरे आवल बा. इमारतन के बनवावे में जइसे इहवां पांख लाग गइल होखे. हर गली के मोड़ चाहे राह के बीच में कवनो ना कवनो मकान बनते नजर आ जाई अउर ना तऽ इमारत पऽ नया मंजिल बनत देखाई दे जाई. छोट-बड़ अबहीं ले करीब 250 मकान इहवां बन चुकल बा. जेकरा में पूर्व मुख्यमंत्री लालू प्रसाद यादव, पूर्व गवर्नर कैलाश पति मिश्र, पूर्व केंद्रीय मंत्री राम विलास पासवान, पूर्व केंद्रीय मंत्री रघुवंश प्रसाद सिंह समेत बिहार सरकार के वर्तमान अउर पूर्व मंत्रियन अउर विधायकन के आवास इहंवे बा. मजेदार बात तऽ ई बा कि एह इलाका के लोगन के बीच दलीय भावना ना के बराबर बा. इहवां के लोगन के बीच आम तौर पऽ बहस के दू गो मुद्दा होला- एगो खूबसूरत मकान के अउर दोसर चोरन के. दलीय भावना भला होई कइसे-सभे तऽ इहवां पड़ोसी भाई जे ठहरल. राम विलास पासवान के बगल में भाजपा के सिद्घांतकार आ गुजरात अउर राजस्थान के पूर्व गवर्नर कैलाश पति मिश्र के मकान बा आ दूनो के पड़ोसी हवें बिहार के पूर्व कांग्रेस मंत्री ब्रज किशोर सिंह, बाकिर राज्य अउर समाज के ई नीति-नियंता आजुकाल्ह चोर-लुटेरन के रहमोकरम पऽ बाड़े. अपना इलाका में जनता के सुरक्षा के गारंटी के वचन ऊ भले देलन, बाकिर एह कॅालोनी में ऊ असुरक्षित बाड़े. कवनो अइसन दिन ना होई जब इहवां कवनो-ना-कवनो वारदात ना होत होखे, बाकिर चोर अतना ईमानदारी जरूर बरत रहल बाड़े कि ऊ महामहिम रह चुकल कैलाश जी चाहे दलितन के उत्थान खातिर कथित आंदोलनकारी पासवान जी में कवनो फर्क ना समझेले. इहे कारण बा कि कुछ दिन पहिले पासवान के गाड़ी पऽ चोर हाथ फेरत स्टार्ट करे के कोसिस कइले. जब ऊ स्टार्ट ना भइल तऽ धकेले लगले. तब गाड़ी पोल से जा टकराईल. आवाज होखे पऽ जब लोग जगले तऽ चोर भाग गइले. कैलाश जी के गाडिय़ो पऽ चोर हाथ साफ करे के चहले. जब गाड़ी ना खुलल तऽ खिसिआ के बड़हन रोड़ा मार के शीशा के चकनाचूर कऽ देले. चोरन के कारगुजारियन से अति विशिष्ट लोग अतना आजिज आ गइल बाड़े कि आपन सुरक्षा खातिर ओह लोगन के विधानसभा के गेट पऽ प्रदर्शन तक करे के पड़ल. पूर्व केंद्रीय मंत्री रघुनाथ झा के गाड़ी जब ना खुलल तऽ ऊ ओकर चारो पहियने के जैक लगा के खोल ले गइले.
चोरे ना गुंडा-बदमासो से इहवां के लोग त्रस्त बाड़े. एहिजा लफुआ ओइसहीं आवेले-जाले, जइसे कवनो आम मुहल्ला. लइकियन के साथे छेड़छाड़ तऽ एहिजा मामूली बात बा. भाजपा विधायक दिलमणी देवी के बेटा संतोखा कुमार मिश्र कहऽतारे कि दू लइकियन साथे छेडख़ानी करत लइकन के ऊ लोग पकड़ले, पिटबो कइले. अबहीं पुलिस के सउंपे के बाते होते रहे कि बिजली जइसन ऊ अइसन भगले कि कुछे क्षण में ऊ नजर से ओझल हो गइले. पूर्व केंद्रीय मंत्री रघुवंश प्रसाद सिंह के आवास के ठीक सोझा कुछ दिन पहिले कुछ बदमाश एगो लइकी के साथे छेडख़ानी करत रहले, लइकी शोर मचइलस, शोर सुन के सांसद के गार्ड ओह लइकी के बचइले. गुंडा-बदमाश एहिजा के महानुभावन के नींद अइसे उड़ा देले बाड़े कि अब ऊ एह कॉलोनी के छोड़ के दोसरा जगह जाए के मजबूर बाड़े. पूर्व विधायक आ साहित्यकार गौरी शंकर नागदंश एकर उदाहरण बाड़े. ऊ किराया पऽ दूसर जगह मकान ले लेले बाड़े. हालांकि चोरन से बचे के उपाय पऽ एहिजा कइगो बइठको भइल. कॉलोनी में पुलिस बैरिकेडिंग के बातो उठल, बाकिर कुछ विधायके एकर विरोध कऽ बइठले.
हालत ई बा कि खाली कुछे महीना में चोर एहिजा दर्जनभर वारदात कऽ के मंत्रियन-विधायकन के खुला चुनौती दे देले बाड़े. चउंकावे वाला बात ई बा कि एहिजा चोरी के घटना लगभग महीना के 20 तारीख के बादे घटेला. उदाहरण खातिर पूर्व विधायक रामेश्वर साहनी के घरे चोर 27 अगस्त के हाथ फेरले तऽ धमदाहा से विधायक रहल इश्तियाक अहमद के घरे 26 अगस्त के अउर ओही राते पूर्व मंत्री ब्रजकिशोर सिंह के घरे धावा बोल के सामान उठा ले गइले. अइसने एगो वारदात में चोर खाली अगस्ते महीना में चार गो विधायकन के घर से माल उड़ा के कोहराम मचा देले. नतीजा ई भइल कि हर शरीफ अजनबी के लोग एहिजा संदेह के नजर से देखे लागल बाड़े. बैंक में प्रोबेशनरी अफसर रमेश कुमार के लोग शंका के आधार पऽ एह खातिर पकड़ लेले रहे कि ऊ रात में एगो विधायक के मकान नंबर के खोजत रहले. ओकरा आपन शराफत के परिचय देवे के पड़ल अउर ऊ विधायक से मोबाईल पऽ बातो करवइले तब लोग उनका के बख्शले. पूर्व विधायक रामेश्वर साहनी के तऽ चोर निशाना पऽ ले लेले बाड़े. पहिले उनकर आवास के सामने लागल उनकर एगो शुभचिंतक के गाड़ी के टपा देले अउर पिछिला महीना ताबड़तोड़ दू बेर घर में हाथ साफ कऽ देले. ई वारदात लोगन के अइसन हिला देलस कि मजबूर होके उनका विधानसभा के गेट पऽ सुरक्षा मांगत प्रदर्शन तक करे के पड़ल. पूर्व मंत्री गजेंद्र प्रसाद कहऽतारे कि अब ले 81 चोरी के घटना एहिजा हो चुकल बा. दोसरा ओर एकहू चोर पकड़ाइल नइखे. चोर पकड़ाइयो जाई तऽ कइसे? ओकरा तऽ पनाहो मिलत बा, एही कॉलोनी के कुछ खास लोग से. एकर पुष्टि करत नाम ना छापे के शर्त पऽ एगो विधायक कहऽतारे, 'एहिजा के कुछ माननीय, लफुअन के साथे सांझ बितावेले. ओकरा गाड़ी में बइठा के शहर घुमावेले.' जांच में जुटल एगो अफसर बतइले कि चोरन के पता होला कि घर के कवना कमरा में महंग सामान रखल बा. इहे कारण बा कि हर कमरा के ताला ना तोड़ के ऊ ओकरा निशाना बनवेले जहवां ओह घर के महंग सामान धइल होला.
बहरहाल, पुरान दार्शनिक आ मौर्य साम्राज्य के मंत्री कौटिल्य के नाम के विपरीत आधुनिक मंत्रियन के शौक में शामिल बा-महंग घर अउर लग्जरी गाड़ी. स्थानीय स्तर पऽ चर्चा के इहे विषय होला कि केकर घर सबसे महंग बा. एह संबंध में पूर्व विधायक बबलू देव कहऽतारे, 'लगभग हर घर अउर गाड़ी बैंक से लोन पऽ लीहल गइल बा. उनकर ठीक बगल में बइठल एगो मंत्री के निजी सचिव तपाक से कहले कि तब तऽ एकर नाम चारवाक्य कॉलोनी होखे के चाहीं. इहवां चारवाक्य के सिद्वांत से सब कुछ मिलता-जुलता बा. पाटलिपुत्र, पटना के गंगा के किनारे कौटिल्य एगो झोपड़ी में रहत रहन आ ऊ कहत रहले कि मंत्रियन के हमेशा सादा विचार रखे के चाहीं बाकिर ई आधुनिक कौटिल्य आपन तृप्ति खातिर जनता के साथे बइठ के उनका दिन में सपना देखावेले अउर उहे फेर उनका शिकार बनावेले.
सेर पऽ सवा सेर
राजद के एगो पूर्व विधायक जी के बेटा चोर हऽ. ओकर नाम हवाई अड्डïा थाना में एगो हिस्ट्रीशीटर के रूप में दर्ज बा. ओकरा नाम से थाना में डॉशियर खुलल बा. चोरी आ लूट के मामिला में ऊ कई बेर जेल जा चुकल बा. ओकरा पऽ पुलिस के नजर हरदम रहेला. मजेदार बात ई बा पिछिला महीना कौटिल्य नगर के ओकरे घर में दू बेर चोरी कऽ के चोर साबित कऽ देले कि सेर पऽ सवो सेर बा. बहरहाल, चोरी के घटना के संबंध में पूछे पऽ पटना के सीनियर एसपी अमृत राज कहऽतारे कि कौटिल्य नगर में घट रहल घटना सब पऽ उनकर नजर बा. जल्दिए सुरक्षा के संबंध में खास कदम उठावल जाई. ओइसे तऽ, स्थानीय थाना के ओह इलाका में स्पेशल पेट्रोलिंग के निर्देश दे दीहल गइल बा.
Previous Story
bho_Deva bho_Deva bho_Deva bho_Deva bho_Deva bho_Deva bho_Deva npi_Deva bho_Deva eng_Latn